US-bestuur moet sê oor transformasieplan en taalbeleidUniversiteit Stellenbosch Die bestuur van die Universiteit Stellenbosch is ontbied om volgende week Dinsdag antwoorde aan LP’s te verskaf oor transformasie-inisiatiewe. Dié dringende vergadering volg na bewerings van rassisme aan die lig gekom het tydens ŉ omstrede dokumentêr, genaamd Luister. Die portefeuljekomitee oor hoër onderwys en opvoeding, onder leiding van Yvonne Phosa, sal die reaksie van die bestuur van die universiteit aanhoor oor dié bewerings, lui ŉ verklaring wat die parlement uitgereik het. “Die komitee sal ook na verwagting hoor watter planne in plek gestel gaan word om te verhoed dat soortgelyke voorvalle weer gebeur, asook ŉ vorderingsverslag van die universiteit se transformasieplan en taalbeleid.” Maroela Media het vroeër berig oor die 34-minuut lange video genaamd “Luister” wat op 20 Augustus op YouTube gelaai is. In die video praat 32 swart studente van die US en die Elsenburg-landboukollege terwyl ŉ dosent hulle uitvra oor hul ervarings by die universiteit. Die studente vertel in die video van rassistiese gedrag teenoor hulle by die instansie waar die dominante onderrigtaal Afrikaans is. Volgens die Ahmed Kathrada Foundation Wits Society poog die universiteit om swart studente in te sluit deur lesings van Afrikaans na Engels te vertaal en dit is een van die kwessies wat die studente aangeroer het. “Swart studente se huistaal is selde Engels,” het die vereniging gesê. “Regdeur hul skoolloopbaan word hulle uitgedaag om in Engels te leer. Ons doen ŉ beroep op die universiteit en sy studente om ŉ oplossing te kry wat almal kragtens die taalbeleid akkommodeer.” Die universiteit gebruik al sedert 2011 vertalingsdienste om sy studentekorps te diversifiseer, terwyl Afrikaans steeds as primêre onderrigmedium gebruik word. Meeste nagraadse klasse is in Engels. Verlede jaar was nagenoeg die helfte van studente swart. Wim de Villiers, rektor van US, het vroeër vandeesweek gesê dit is betreurenswaardig dat sommige studente steeds blootgestel is aan rassisme en ander diskriminasie. Maar hy het gesê die vordering wat die universiteit gemaak het, moet nie hierdeur ongedaan gemaak word nie. “Om dit te laat blyk dat die universiteit nie ernstig is oor transformasie nie, en dat die universiteit homself blind hou vir blatante rassisme, of dat die universiteit op enige manier ŉ kultuur van apartheid bevorder, is eenvoudig nie waar nie en kan nie net daar gelaat word nie,” het hy gesê. Lees alle vorige berigte oor Universiteit Stellenbosch op Maroela Media.